Hrob Karla Zemana v Zlíne
**Karel Zeman** (\* 3. november 1910, Ostroměř - † 5. apríl 1989, Zlín) bol československý filmový režisér, výtvarník, bábkar, animátor a reklamný grafik. Zeman je vďaka svojmu prístupu a kreatívnemu využívaniu špeciálnych efektov často nazývaný ako český Méliès.

Kariéra
-------

### Začiatky

Už ako malý chlapec bol fascinovaný bábkami a hral v bábkovom súbore, napriek tomu však vyštudoval obchodnú školu v Kolíne. Na základe novinového inzerátu sa až ako sedemnásťročný rozhodol študovať reklamné výtvarníctvo v meste Aix-en-Provence na juhu Francúzska, kde ho očarili animované filmy. V mladosti veľa cestoval a spoznal Egypt, Maroko, Juhosláviu aj Grécko. Po návrate z Francúzska pracoval v reklame, napr. u Baťu v Zlíne a ako vedúci reklamného oddelenia Domu služieb v Brne.

### Animované filmy

V roku 1943 si ho všimol Elmar Klos a ponúkol mu prácu v Kudlovských ateliéroch, kde Zeman pracoval spoločne s Hermínou Týrlovou a Bořivojom Zemanom na snímke *Vánoční sen* (1945). Medzi jeho najznámejšie animované filmy patrili vo svojej dobe veľmi populárne snímky o pánovi Prokoukovi (1946 - 1955), v ktorých satiricky zobrazoval problémy spoločnosti a vyjadroval sa k sociálnej situácii. V roku 1949 nakrútil unikátny nežný poetický film *Inspirace*, v ktorom oživil sklenené figúrky. Tento postup bol v tej dobe celkom ojedinelý, nakoľko dovtedy bolo sklo považované za nevhodný materiál pre animáciu. 
V ďalších dielach opustil Zeman lyrické ladenie a pustil sa do filmov s rozvinutým dramatickým dejom ako *Král Lávra* (1950) a *Poklad ptačího ostrova* (1952).

### Trikové filmy

Film *Cesta do pravěku* (1955) je prvým celovečerným trikovým filmom Karla Zemana. Začína ním novú éru svojej tvorby, zameranú predovšetkým na staršie dieti. V tomto prelomovom diele kombinuje hranú, animovanú a bábkovú zložku. O tri roky neskôr nakrútil na motívy Julesa Verna film *Vynález zkázy* (1958), výtvarné inšpirovaný pôvodnými rytinami Edouarda Rioua a Léona Benneta. Táto snímka bola okamžite predaná do 72 krajín sveta, stala sa jedným z medzinárodne najúspešnejších českých filmov a vyhrala niekoľko ocenení, ako napr. Cenu francúzskych filmových kritikov, Kryštálovú hviezdu - cenu francúzskej filmovej akadémie, či Veľkú cenu na Expo 1958. Vo filme *Baron Prášil* a v ďalších dvoch adaptáciách verneoviek, *Ukradená vzducholoď* a *Na kometě*, využíva Zeman naďalej svoje trikové postupy. V sedemdesiatych rokoch sa však vracia opäť k animovanému filmu.

### Spolupracovníci

Medzi okruh spolupracovníkov Karla Zemana patril hudobný skladateľ Zdeněk Liška, animátor Arnošť Kupčík, produkčný Karel Hutěčka a taktiež jeho dcéra Ludmila, ktorá pracovala ako spoluvýtvarníčka na jeho filmoch.

Vplyv a odkaz
-------------

Tvorba Karla Zemana ovplyvnila českého režiséra a tvorcu animovaných filmov Jana Švankmajera, rovnako ako amerického režiséra Terryho Gilliama. V roku 2012 bolo v Prahe otvorené Múzeum Karla Zemana. Okrem mapovania jeho tvorby sa venuje aj vydavateľskej činnosti a v rámci vlastnej edície vydáva postupne na DVD kompletnú filmografiu Karla Zemana.

Filmografia
-----------

* *Vánoční sen* (1946)
* *Podkova pro štěstí* (1946)
* *Křeček* (1946)
* *Pan Prokouk v pokušení* (1947)
* *Pan Prokouk ouřaduje* (1947)
* *Brigády* (1947)
* *Pan Prokouk filmuje* (1948)
* *Pan Prokouk vynálezcem* (1949)
* *Inspirace* (1949)
* *Král Lávra* (1950)
* *Poklad Ptačího ostrova* (1952)
* *Pan Prokouk, přítel zvířátek* (1955)
* *Cesta do pravěku* (1955)
* *Vynález zkázy* (1958)
* *Laterna magika II.* (1960)
* *Baron Prášil* (1961)
* *Bláznova kronika* (1964)
* *Bez pasu a bez víza z Kudlova do San Franciska* (1964)
* *Ukradená vzducholoď* (1967)
* *Na kometě* (1970)
* *Dobrodružství námořníka Sindibáda* (1971)
* *Druhá cesta námořníka Sindibáda* (1972)
* *V zemi obrů. Třetí cesta námořníka Sindibáda* (1973)
* *Magnetová hora. Čtvrtá cesta námořníka Sindibáda* (1973)
* *Létající koberec. Pátá cesta námořníka Sindibáda* (1973)
* *Zkrocený démon* (1974)
* *Pohádky tisíce a jedné noci* (1974)
* *Morský sultan* (1974)
* *Čarodějův učeň* (1977)
* *Pohádka o Honzíkovi a Mařence* (1980)
* *Karel Zeman dětem* (1980)

Referencie
----------

1. 1 2 3  DVD Cesta do pravěku - Bonus: Životní příbeh
2. 1 2  ŠTICHOVÁ, Petra. *Karel Zeman - profil tvorby a rozbor díla*. [s.l.] : [s.n.]. Dostupné online.

Literatúra
----------

* Smejkal, Z. Hábová M.: *Karel Zeman: Sborník studií a dokumentů*. Čs. filmový ústav, 1986.
* Ulver S.: *Animace a doba 1955-2000*. Sdružení přátel odborného filmového tisku, 2004.

Externé odkazy
--------------

* Karel Zeman v Internet Movie Database (po anglicky)
* Karel Zeman v Česko-Slovenskej filmovej databáze

Autoritné údaje: * abART: 90469
* BnF: 13946106r
* GND: 122177835
* ISNI: 0000 0001 2138 4793
* LCCN: n88092981
* NK ČR: jk01152483
* VIAF: 70477444
* WorldCat: lccn-n88092981